钦定古今图书集成/方舆汇编/边裔典/第113卷 > 《登长城赋》徐彦伯
## 钦定古今图书集成/方舆汇编/边裔典/第113卷 > 《登长城赋》徐彦伯

班孟坚辍编史阁，掌记戎幕，坐燕阜之阳，览秦城之
作，喟然而叹曰：“傅翼下韝，视人则媮，鲸吞我宝鼎，蚕
食我诸侯，鞭挞我上国，动摇我中州，所以二世而殒
职，此之由乎！”当其席卷之初，攻必胜，战必克，因利乘
便，追亡逐北，自以为功勤三王，威慑万国，重𫓧锧干
戈于仁义，轻《诗》《书》《礼》《乐》于残贼，然后驰海若以为梁，
断阳纾以为薮。犀象有形而采掇，珠玉无胫而奔走。
朝则贪墨比肩，野则庶人钳口。负关河千里之壮，言
帝王一家之有。神告箓图，亡秦者胡。实懵萧墙之变，
滥行高阙之诛。凿临洮之西徼，穿负海之东隅，猛将
虎视，焉存纲纪。谪戍勃兴，钩绳乱起，连连坞壁，岌岌
亭垒。飞刍而挽粟者十有二年，堑山“而堙谷者三千
馀里，黔首之死亡无日，白骨之悲哀不已，犹欲张伯
翳之绝裔，驰棠梨之骄子，曾不知失全者易倾，逆用
者无成。陈涉以闾左奔亡之师，项梁以全吴趫悍之
兵，梦骖征其败德，斩蛇验其鸿名。板筑未艾，君臣颠
沛，六郡沙漠五原旌斾，运历金火，地分中外，因虐主
之淫愎，成后王之要”害，则知作之者劳，而居之者泰。
岁次单阏，我行穷发。眇嘿鸡田，幽阴马窟。土色紫而
关回，川气黄而塞没。调噪鼓于海风，咽愁笳于陇月。
试危坐以侧听，孰不销魂而断骨哉！况复日入青波，
坚冰峨峨，危蓬殒蒂，森木静柯。群峰雪满，联岘霜多。
龙北卧而衔烛，雁南飞以渡河。载驰载骤，彼亭之候。
唯见元洲无春，阴壑罢昼，鸷隼争击，哀猱直透，饥鹿
夜咆，乳虎晨斗，蛰熊䑛掌，寒龟缩壳，悲壮图之夭遏，
悯劳生之艰遘。昔者韩信猜叛，李陵拘执，望极燕台，
山横马邑，战云愁聚，冲𩙪晦急。莫不陵地脉以扣心，
望天街以殒泣。亦有“王昭直送，蔡琰未还，路尽南国，
亭临北蛮，贮汉月于衣裦，裛胡霜于髻鬟。”虽宠盈毡
幄，而魂断萧关。至若赵王迁逐，马融幽放，去家离土，
逾沙历障。梦蟏蛸之户侧，坐蠮螉之塞上。桃李夕兮
有所思，绮罗春兮遥相望。登毁垣以擗摽，坐颓隅以
惆怅。是以卫青开幕，张辽辟土；校尉嫖姚将军，捕虏。
薙垣铺障，锄亭伐鼓。斩元于铁防之门，流血于金河
之浦。张虎牙以泄愤，虬猬“须以蓄怒。”及夫中郎殉节，
博望逾边，取剑仆地，寻河际天。幽海上而万里，窜胡
中而几年。银车荐出，玉节仍旋。南向国以乐只，北违
沙以莞然。呜呼！长城之设，载逾九百，古往今来，岿然
陈迹。穷海战士，孤亭戍客。登峻墉，陟穷石，嗟故里而
不见，感殊方以殒魄者，何可胜道哉！嗟我羁沦，南庭
苦辛。心怀壮士，永慕忠臣。经百战之戎俗，对三边之
鬼燐。徐乐则燕北书生，开伟词而谕汉；贾谊则洛阳
才子，飞雄论以过秦。岁峥嵘而将暮，实慷慨于穷尘。